# Lean primer –referaatti

Termi “lean” on peräisin Toyotan tuotannonohjausjärjestelmästä. Sillä tarkoitetaan kokoelmaa käytäntöjä, joiden avulla yritys voi tehostaa tuotantoprosessiaan hankkiutumalla eroon arvoa tuottamattomista vaiheista, nopeuttaa toimitusaikojaan ja parantaa tuotteidensa laatua.

Lean-ajattelun ydin koostuu kahdesta tekijästä: jatkuvasta parantamisesta ja ihmisten kunnioittamisesta. Jatkuva parantaminen näkyy Toyotalla esimerkiksi siinä, että yksittäiset tuotannon työntekijät voivat keskeyttää tuotantolinjan ongelman havaitessaan. Työntekijöitä kannustetaan löytämään ja korjaamaan ongelmien juurisyyt sen sijaan, että he tekisivät pikakorjauksia saadakseen asiat näyttämään hyviltä johdon silmissä.

Ihmisten kunnioittaminen näkyy Toyotalla siinä, että johtajat toimivat paremminkin opettajina kuin päälliköinä. Johtajien tehtävänä on opettaa työntekijöille jatkuvan parantamisen periaatteita, eikä yrittää sanella heille, miten heidän tulisi kussakin tilanteessa toimia. Toyotan johtajat soveltavat myös Go See -periaatetta työssään: sen sijaan, että he pyrkisivät olemaan perillä asioista vain raportteja lukemalla, he menevät itse katsomaan paikan päälle, miten työt käytännössä sujuvat.

Leanin käsitetään usein olevan vain menetelmä, jonka avulla voi vähentää tarpeettomia vaiheita tuotantoprosessissa. Hukan vähentäminen onkin osa leania, mutta ennen kaikkea lean on ajatusmalli, jossa jatkuvasti kyseenalaistetaan vallitsevia käytäntöjä ja pyritään näin parantamaan tuotanto- ja tuotekehitysprosessia, jotta voitaisiin tuottaa entistä parempia tuotteita ja palvella asiakkaita entistä paremmin.